Edward Joseph Flanagan

**Edward Joseph Flanagan** (1886–1948) var en amerikansk katolsk prest.
## Liv og virke
### Bakgrunn
Edward Joseph Flanagan ble født på Leabeg i County Roscommon, nær landsbyen Ballymoe i  County Galway i Irland.

Han kom til USA i 1904.  Han gikk på Mount St. Mary's University i Emmitsburg i Maryland, der han tok bachelorgrad i 1906. Flanagan begynte så *Saint Joseph's Seminary* i Dunwoodie i Yonkers og delstaten  New York. For å komme seg etter lungebetennelse tok han et friår hos sin bror, fader Patrick Flanagan, i Omaha i Nebraska.

Deretter fortsatte han studiene i Roma, og bodde på Capranica mens han fulgte forelesninger på Det pavelige gregorianske universitet. Han vendte hjem til sitt bispedømme Omaha på grunn av helsen vinteren 1908 og tok en regnskapsjobb hos *Cudahy Packing Company*. 
### Prest
Flanagan vendte tilbake til Europa høsten etter, og gikk inn på presteseminar ved Universitetet i Innsbruck i Østerrike-Ungarn  hvor han ble ordinert til prest i 1912.  

Han returnerte til USA, hvor hans første oppdrag var som assisterende prest ved *St. Patrick's Catholic Church* i O'Neill i Nebraska. Han ble deretter overført til *St. Patrick's Church* i Omaha og var til stede under Tornado-utbruddet i mars 1913 og tok utfordringen med de mange døde og skadde. I 1916 etablerte Flanagan et tilfluktssted for hjemløse for omreisende arbeidere.

Han grunnla *Father Flanagan's Boys' Home for Homeless Boys* i 1917 i Omaha i Nebraska. Omahas biskop Jeremiah James Harty hadde sine tvil til prosjektet, men godkjernte forsøket. Ved hjelp av donasjoner kunne han etter hvert kjøpe en tomt 16 kilometer vest for Omaha, hvor den såkalte *Boys Town* vokste seg større, og stadig flere gutter, uavhengig av rase eller tro, ble tatt hånd om. Flanagans prinsipp i hans pedagogiske arbeid var at kriminelle barn ikke skulle straffes, men behandles med kjærlighet og vennlighet. 

I 1938 ble det laget en film om Edward Flanagans virke under tittelen *Boys Town*, med Spencer Tracy i rollen som presten (han fikk en Oscar for denne rollen) og den da 17 år gamle Mickey Rooney. En oppfølger med tittelen* Men of Boys Town* fulgte i 1941.

Han ble doktor i juss i 1941.

Fader Flanagan satt i flere komiteer og styrer som omhandlet barns velferd. Han publiserte også artikler om barnevern. Internasjonalt kjent som han var blitt, reiste Flanagan i 1946 til Irland, hvor han ble forferdet over forholdene i barneinstitusjonene. Han beskrev dem som «en nasjonal skam». Da hans observasjoner ble publisert etter at han kom tilbake til Omaha, angrep irske trykte medier ham, det samme gjorde Oireachtas.

General Douglas MacArthur, som ledet det amerikanske okkupasjonsregime i Japan, inviterte Fader Flanagan til Japan og Korea i 1947 som rådguiver for barneomsorg. Han inviterte ham til også til å vurdere forholdende i det okkuperte Tyskland og Østerrike. Han reiste dit i 1948.

Mens han var i Tyskland døde Flanagan den 15. mai 1948 av hjerteslag. Hans levninger ble bragt tilbake til USA.

## Litteratur
* Willy Hane: *Edward Josef Flanagan. Ein Wegbereiter der modernen Erlebnispädagogik?* Neubauer, Lüneburg 1987, ISBN 3-88456-038-7.
* Wolfgang Brezinka: *Erziehung als Lebenshilfe*. Österreichischer Bundesverlag für Unterricht, Wissenschaft und Kunst, Wien 1961 (2. Auflage), S. 213–219.
* Wilhelm Hünermann: *Die Stadt der tausend Jungen - Father Flanagans Boys-Town*. F.H. Kerle Verlag, Heidelberg 1966.
* Friedrich Fetz: *E. J. Flanagan (1886 – 1948)*. In: Ders./Horst Ueberhorst/Hans Wieland: *Vorbildliche Erzieher und die Leibeserziehung*, Limpert,  Frankfurt/M. 1967
* Johannes-Martin Kamp: *Kinderrepubliken. Geschichte, Praxis und Theorie radikaler Selbstregierung in Kinder- und Jugendheimen.* Leske+Budrich, Opladen 1995 (Dissertation Universität Essen 1994), ISBN 3-8100-1357-9, Kap. 21, S. 545–556: *Flanagan in Boys Town*.
** 2. Auflage 2006 nur als PDF-Datei verfügbar: Online (Bildungsserver paed.com).
* Jörg Martens: *Boys Town. Eine Darstellung der Pädagogik Father Edward J. Flanagans.* Dissertationsdruck, Universität Göttingen 1998.
* Hugh Reilly, Kevin Warneke: *Father Flanagan of Boys Town. A Man of Vision.* Boys Town Press, Boys Town 2008, ISBN 978-1-889322-99-5.
* Georg Wagner: *Father Flanagan und seine Jungenstadt*. Austria-Edition, Wien 1957.

## Referanser